text: Rigsfællesskabsdebat
  Oqallisigaarput
  Rigsfælleskab-eqarmanngooq
  Uffa Grundloven malillugu
  Danmarks Kongerige
  taamaallaat atuuttoq
  Rigsfælleskab namminneq atsiussaat
  Qanoq ’fællesskab’-eqartiginerpoq
  Selvstyreloven oqarpoq
  Tassa, Lov om Grønlands Selvstyre
  Folketinget inatsinngortippaa
  Maani Folketinget iluani
  Officielt sprog, pisortaatigoortumik oqaaseq
  Akuerisaat
  Det grønlandske sprog, tassa kalaallisut oqaatsivut
  Det Grønlandske Sprog
  Oqaatsivut pisortatigoorput
  Taamaammat
  Oqaatsikka atorlugit
  oqalugiaatiga ingerlatissavara
  Inuiaqatigut sinnerlugit
  Uppernarsarlugu Rigsfælleskab
  Taamaallaat Danmarkip pisariaqartileraangamiuk
  Atulertaraa
  Taamaammat siornatiguulli oqartarpunga
  Aamma ullumi oqaqqissaanga
  Rigsfællesskab piviusuunngilaq
  Aatsaat Naalagaaffinngornikkut
  Naalagaaffeqatigiinneq pisinnaanngussaaq
  Tassa taanna danskisut taasartagaat ’føderalisme’
  Aatsaat pinngorpat.
  Naalagaaffeqatigiinnertut, Rigsfællesskabertut, suli eqqartorneqartartorli føderalismiunngilaq
  Maannakkut politikkikkut atugarput
  Inuiaqatitsinnik
  Inatsisiliornermik
  Aqutseriaatsimillu ingerlatseriaaseq
  Ulloq manna tikillugu
  Suli
  Nunasiaateqarnermit ilusilersugaavoq
  Ukiuni kingullerni annerusumik saqqummeqattaalerput
  Eqqunngitsuliorfigineqartarnerput
  Danmarkip inuiatsinnut isertuussimasai
  Qaffakaalertut
  Inuiaattut nungusagaanerit
  Inatsisitigut naqisimaneqarnerit
  Sipaarniarfigiinnarluta inuit pisinnaatitaaffiinik unioqqutitsinerit
  Maani inersuarmi, uaneqqissaaq oqalugiarfigisanni
  Statsministeriusimasoq oqarnikuuvoq
  ”Kalaallinik ikilisaasimaneq iluatsimmat
  Aningaasanik sipaarnertik nuannaarutigalugu”
  Inunnik naleqartitsineq naak?
  Pissusitoqqat
  Sianiinaartinnerit
  Sapernerartinneqarnerit
  Ullutsinnut tulluanngilluinnarput
  Nalunagu
  Akeratuisut pissutsinut akisussaaqataasut
  Akisussaaffianik naqissusiisuarnissaq pisariaqartoq
  Malugaajuk?
  Maanna Nunarput alloriaqqilerpoq
  Allanngulertup mumisitsinerup anoraa
  Sakkortuisartorpoq
  Nunasiaataasimasut inuisa kinguaavi ilimmaqqipput
  Tunuarsimaaratik oqaaseqartalerput, nipilersuusiortalerput
  Kinaasusertik,
  Kinaassuserput kannguginagu,
  nukinngortillugu nipituumik atoqqittalerparput
  Nipaatsumik inooqataaneq
  Nunarsuarmi nipittoriartuinnartut akornanni
  Atorsinnaanngilaq
  Nunaqartut
  Oqartussaasuusugut
  Paasilerparput oqaatsitta pissaanerat
  Oqaasissattalu naleqassusaat
  Allanngueqataasinnaanerat
  Oqartussaassuserput tunuarsimaarata atorniarparput
  Avataaneersunik aqunneqarata
  Kalaaliusugut immitsinnut uparuarsinnaasaqaagut aamma aap
  Nunani nunasiaataasimasuni tamanna takornartaanngilaq
  Taamaattorli upperilluinnarpara aamma nukittuffigut eqqaamasarnissaat pingaaruteqarluinnartoq
  Aqqusaakkagummi imaannaasimanngikkaluaqisut
  Taamak nukittutigisunik, naleqqussallaqqitigisunik, tunniutiinnajuissinnaatigisunillu nassaariaannaasoqarneq ajorpoq
  Uppernarsaataa aana:
  Suli tamaaniippugut
  Kalaallisut oqaatsivut atorpavut
  Nipangersimanngilagut
  Takkutilerpoq
  Saperata isumaqalersimavugut
  Alloriaqqinnissaq tullinnguutilerpoq
  Tunuarsimaarnata, saperata, siunissarput sinaakusersussavarput
  Allanngortissavarput politikkikkut atuuttoq
  Naalagaaffik
  Kalaalliniit
  Kalaallinut
  